**Taurii şi broaştele**

*La Fontaine*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doi Tauri – e cam mult de-atunci –

Se războiau de mama focului

De dragul unei mândre Junci

Şi pentru stăpânirea locului.

Cum tot privind la harţa lor

O Broască suspina de zor,

O-ntreabă alta, oarecare:

– Dar ce-ai, surată? Ce te doare?

– Mă mai întrebi, în loc să tremuri?

Ne-aşteaptă, soro, grele vremuri.

Învinsul, izgonit din lunci,

În mlaştină s-o surghiuni

Şi noi, strivite, vom pieri

Din pricina acestei Junci!

Într-adevăr, cel biruit

În mlaştină s-a pripăşit

Şi sub copitele lui tari

Cu nepăsare le-a strivit.

Cei mici, de când se ştie, tot au de suferit,

Din pricina gâlcevii celor mari.